## Pravilnik o sadržaju i obliku iskaznice stručnih djelatnika centara za socijalnu skrb i iskaznica inspektora u Ministarstvu rada i socijalne skrbi

### NN 26/1998 (25.2.1998.), Pravilnik o sadržaju i obliku iskaznice stručnih djelatnika centara za socijalnu skrb i iskaznica inspektora u Ministarstvu rada i socijalne skrbi

# MINISTARSTVO RADA I SOCIJALNE SKRBI

Na temelju članka 157. stavak 4. i članka 176. stavak 2. Zakona o socijalnoj
skrbi ("Narodne novine", broj 73/97) ministar rada i socijalne skrbi donosi

## **PRAVILNIK**

### **O SADRŽAJU I OBLIKU ISKAZNICE STRUČNIH DJELATNIKA CENTARA ZA SOCIJALNU SKRB I ISKAZNICA INSPEKTORA U MINISTARSTVU RADA I SOCIJALNE SKRBI**

Članak 1.

Ovim Pravilnikom propisuje se sadržaj, oblik i materijal iskaznica kojom
stručni djelatnici centara za socijalnu skrb, viši inspektori i inspektori
u Ministarstvu rada i socijalne skrbi (u daljnjem tekstu: Ministarstvo)
dokazuju službeno svojstvo, indentitet i ovlasti, te način njihova izdanja
i uporabe.

Članak 2.

Obrasci iskaznica izrađuju se na punijem papiru bijele boje veličine
85¤55 mm i zaštićeni su omotom od prozirne plastične mase.

Članak 3.

Obrasci iskaznica tiskani su uz Pravilnik i čine njegov sastavni dio.

ISKAZNICA STRUČNIH DJELATNIKA CENTARA ZA SOCIJALNU SKRB

Članak 4.

Obrasci iskaznice stručnih djelatnika centara za socijalnu skrb sadrže:

a) na prednjoj strani:

1. natpis "Centar za socijalnu skrb",

2. natpis koji označava odgovarajući centar za socijalnu skrb,

3. natpis "Podružnica",

4. natpis "Iskaznica stručnog djelatnika",

5. mjesto za fotografiju veličine 28¤32 mm preko koje se utiskuje pečat
ustanove,

6. ime i prezime nositelja iskaznice,

7. jedinstveni matični broj nositelja iskaznice,

8. serijski broj iskaznice;

b) na poleđini:

9. tekst ovlasti nositelja iskaznice koji glasi:

"Nositelj ove iskaznice djelatnik je centra za socijalnu skrb i postupa
u okviru ovlasti koje su zakonom dane centru za socijalnu skrb.",

10. evidencijski broj iskaznice,

11. nadnevak izdanja iskaznice,

12. mjesto pečata i potpis ravnatelja.

Članak 5.

Iskaznicu izdaje centar za socijalnu skrb.

O izdanim iskaznicama vodi se evidencija.

Evidencija iz stavka 2. ovog članka sadrži ime i prezime stručnog djelatnika
kojemu je iskaznica izdata, broj iskaznice, nadnevak uručenja, nadnevak
povratka iskaznice, potpis nositelja iskaznice, te odjeljak za napomene.

Članak 6.

Stručni djelatnik centra za socijalnu skrb koji izgubi iskaznicu ili
na drugi način ostane bez iskaznice dužan je o tome odmah izvijestiti ravnatelja.

Nova iskaznica izdat će se nakon što je izgubljena ili na drugi način
nestala iskaznica oglašena da ne vrijedi u "Narodnim novinama".

Članak 7.

Stručni djelatnik centra za socijalnu skrb kojemu prestaje radni odnos
dužan je vratiti iskaznicu u roku od 7 dana od dana prestanka radnog odnosa.

ISKAZNICE INSPEKTORA U MINISTARSTVU

Članak 8.

Obrasci iskaznica višeg inspektora (obrazac A) i inspektora (obrazac
B) sadrže:

a) na prednjoj strani:

1. utisnuti grb Republike Hrvatske,

2. natpis "Republika Hrvatska",

3. natpis "Ministarstvo rada i socijalne skrbi",

4. naziv "Iskaznica višeg inspektora (obrazac A) odnosno "Iskaznica
inspektora" (obrazac B),

5. mjesto za fotografiju veličine 28¤32 mm preko koje se u doljnjem
lijevom kutu otiskuje pečat Ministarstva,

6. ime i prezime nositelja iskaznice,

7. jedinstveni matični broj nositelja iskaznice,

8. serijski broj iskaznice;

b) na poleđini:

10. tekst ovlasti nositelja iskaznice koji glasi:

"Nositelj ove iskaznice ovlašten je u okviru svoje nadležnosti utvrđene
zakonom obavljati nadzor nad primjenom propisa u djelatnosti socijalne
skrbi, nadzor nad radom ustanova socijalne skrbi i drugih pravnih i fizičkih
osoba koje obavljaju poslove socijalne skrbi; u svako doba, bez prethodne
najave i dopuštenja ravnatelja ili druge odgovorne osobe ulaziti u prostorije
i prostore, pregledavati objekte, dokumentaciju, poslovne knjige, registre,
dokumente, isprave, saslušati korisnike i djelatnike i druge osobe, utvrditi
identitet osoba.",

11. evidencijski broj iskaznice,

12. nadnevak izdanja iskaznice,

13. mjesto pečata i potpis ministra.

Članak 9.

Iskaznicu inspektora izdaje Ministarstvo.

O izdanim iskaznicama vodi se evidencija u Ministarstvu.

Evidencija iz stavka 2. ovog članka sadrži ime i prezime višeg inspektora,
odnosno inspektora kojemu je iskaznica izdata, broj iskaznice, nadnevak
uručenja, nadnevak povratka iskaznice, potpis nositelja iskaznice, te odjeljak
za napomene.

Članak 10.

Viši inspektor, odnosno inspektor koji izgubi iskaznicu ili na drugi
način ostane bez iskaznice dužan je o tome odmah izvijestiti neposredno
nadređenog službenika.

Nova iskaznica izdat će se nakon što je izgubljena ili na drugi način
nestala iskaznica oglašena da ne vrijedi u "Narodnim novinama".

Članak 11.

Viši inspektor, odnosno inspektor kojemu prestaje državna služba ili
koji se postavlja u drugo zvanje dužan je vratiti Ministarstvu iskaznicu
u roku od 7 dana od dana prestanka državne službe, odnosno dana postavljanja
u drugo zvanje.

Članak 12.

Višem inspektoru odnosno inspektoru može se privremeno oduzeti iskaznica
ukoliko je protiv njega pokrenuta istraga ili je podignuta optužnica do
okončanja postupka ili u slučaju pokretanja postupka zbog teške povrede
službene dužnosti pred službeničkim sudom.

Članak 13.

Ukoliko viši inspektor, odnosno inspektor ne vrati iskaznicu u roku
iz članka 11. ovog Pravilnika ili je odbije vratiti protivno odredbi iz
članka 12. ovog Pravilnika, Ministarstvo će oglasiti da iskaznica ne vrijedi
u "Narodnim novinama".

Članak 14.

Iskaznica inspektora izdat će se u roku od 7 dana od dana postavljenja
u zvanje višeg inspektora odnosno inspektora.

Članak 15.

Iskaznice stručnih djelatnika centara za socijalnu skrb izdat će se
u roku od 30 dana od dana stupanja na snagu ovog pravilnika.

Članak 16.

Ovaj Pravilnik stupa na snagu osmog dana od dana objave u "Narodnim
novinama".

Klasa: 550-01/98-01/111
Urbroj: 524-01/98-3
Zagreb, 17. veljače 1998.

Ministar rada i
socijalne skrbi
**Joso Škara**, v. r.

![](dodatni/370440.gif)
![](dodatni/370441.gif)

Pravilnik, NN 26/1998-310